คดีอาญาที่อยู่ในอำนาจพิจารณาของศาลแขวง คืออะไร
๑. กรณีไม่มีการจับ (ผู้ต้องหามอบตัวโดยไม่มีหมายจับ หรือถูกควบคุมตัวคดีอื่น) ถ้าพนักงานสอบสวนแจ้งข้อหาผู้ต้องหาแล้ว ต้องฟ้องภายในสี่สิบแปดชั่วโมงนับแต่แจ้งข้อหา ถ้าฟ้องไม่ทัน ต้องผัดฟ้อง หรือ ขออนุญาตฟ้อง แล้วแต่กรณีเหมือนมีการจับทุกประการ ตาม ม.๗ วรรคสอง ที่แก้ไขใหม่ (เดิม...ผู้ต้องหามอบตัวโดยไม่มีหมายจับ หรือถูกควบคุมตัวคดีอื่น ไม่จำต้องฟ้องในกำหนด ไม่ต้องผัดฟ้อง ไม่ต้องขออนุญาตฟ้อง)

๒. ในระหว่างสอบสวน หากผู้ต้องหาซึ่งถูกแจ้งข้อหาได้หลบหนีไป พนักงานสอบสวนส่งสำนวนที่สอบสวนเสร็จสิ้นแล้วให้อัยการพิจารณาได้ โดยไม่ต้องส่งตัวผู้ต้องหาไปพร้อมสำนวน ถ้าพ้นกำหนดผัดฟ้อง ขออนุญาตอัยการสูงสุดเพื่อฟ้องไว้ก่อนได้ ตาม มาตรา ๗ วรรคท้าย (เดิม กรณีได้ตัวผู้ต้องหามาสอบสวนแล้ว ถ้าพนักงานสอบสวนเห็นควรสั่งฟ้องต้องส่งตัวผู้ต้องหาพร้อมสำนวนให้อัยการ เว้นแต่ผู้ต้องหาถูกขังอยู่ ตาม ป.วิ.อาญา มาตรา ๑๔๒)

๓. ผู้ต้องหามอบตัวไม่มีหมายจับ ถ้ามีเหตุออกหมายขัง พนักงานสอบสวนขอศาลขังผู้ต้องหาได้พร้อมการขอผัดฟ้องตาม วิ.แขวง มาตรา ๗ และ ๘ ถ้าผู้ต้องหาไม่ยอมไปศาล ตามคำสั่งพนักงานสอบสวนเพื่อขอศาลขังในกรณีนี้ พนักงานสอบสวนมีอำนาจจับผู้ต้องหาโดยไม่มีหมายจับ ควบคุม และให้ประกันได้ ตาม ป.วิ.อาญา ม. ๑๓๔ วรรคห้า ประกอบ วิ.แขวง ม. ๔ , ๘ วรรคห้า (กรณีนี้แก้ไขให้สอดคล้อง ป.วิ.อาญา มาตรา ๑๓๔)

๔. กรณีผู้ต้องหาไม่ถูกควบคุมตัว ถ้าผู้ต้องหารับสารภาพตลอดข้อหา พนักงานสอบสวนสั่งผู้ต้องหาให้ไปพบพนักงานอัยการเพื่อฟ้องศาลด้วยวาจา “โดยมิต้องทำการสอบสวน” ตาม มาตรา ๒๐ (เพิ่มเติมข้อความเรื่องสั่งผู้ต้องหาให้ไปพบอัยการ เพื่อสอดคล้อง มาตรา ๗ วรรคสอง)

๕. คดีค้างเก่าที่ไม่มีการจับ แต่แจ้งข้อหาแก่ผู้ต้องหาไว้ก่อน วิ.แขวง (ฉบับที่ ๖) พ.ศ. ๒๕๕๖ ใช้บังคับ ให้พนักงานสอบสวนส่งสำนวนให้อัยการพร้อมกับสั่งผู้ต้องหาไปพบอัยการเพื่อฟ้องให้ทันภายในสี่สิบแปดชั่วโมง นับแต่ วิ.แขวง (ฉบับที่ ๖) พ.ศ. ๒๕๕๖ มีผลใช้บังคับ (วันที่ ๒๘ มิถุนายน ๒๕๕๖ เวลา ๐๐.๐๐ น.) ถ้าฟ้องไม่ทัน...ต้องผัดฟ้อง...ขออนุญาตฟ้อง แล้วแต่กรณี ตาม วิ.แขวง (ฉบับที่ ๖) พ.ศ. ๒๕๕๖ มาตรา ๘

๖. อำนาจการออกข้อบังคับ (เสมือนกฎกระทรวง) ของอัยการสูงสุด เพื่อปฏิบัติการตาม วิ.แขวง โดยเฉพาะข้อบังคับการขออนุญาตฟ้อง ตาม วิ.แขวง มาตรา ๙ วรรคสอง ที่เพิ่มเติมใหม่ และ ม. ๒๖ ที่แก้ไขใหม่
ความรู้พื้นฐานกฏหมาย,ประมวลกฎหมายวิธีพิจาณาความอาญา(วิอาญา),ประมวลกฎหมายวิธีพิจารณาความแพ่งฯ(วิแพ่ง),กฎหมายพระธรรมนูญศาลยุติธรรม